Det var et trist syn, der mødte brugere og personale af det kommunale dagtilbud Gartneriet i Vodskov mandag; flere ruder til stedet var slået i stykker og ikke mindst, så manglede en af stedets kaniner fra det udendørs bur. - Det er sådan set en helt almindelig kanin, som vi bruger i lighed med de andre dyr, vi har, som pædagogisk redskab til at lære og passe og pleje, siger leder af dagtilbuddet Susanne Hansen, der har anmeldt hærværk og tyveri til Nordjyllands Politi. Kaninen er blandt brugerne af stedet navngivet frøken Friis - og tilbage er nu blot hr Friis. Gartneriet er en del af Aalborg Kommunes dag- og beskæftigelsestilbud målrettet borgere med udviklingshandicap. Nordjyllands Politi har ikke detail kendskab til netop den forsvundne kanin, idet man er ved at danne sig et overblik over hærværkets omfang primært i området omkring Vodskov Skole, der ligger en lille halv kilometer fra Gartneriet. Igennem de seneste ti dage har området omkring skolen i Vodskov været udsat for hærværk - og tirsdag formiddag er flere steder i området udsat for graffitihærværk. Der er således malet ord som "fuck" på vinduesruder på private hjem, på en campingvogn og på vejbelægning. Ligesom Vodskov Skole har fået smadret en del ruder. - Det tyder på, at der er tale om nogle unge mennesker, der måske keder sig og laver det her hærværk. Vi har haft øje på det i godt en uges tid, og tirsdag morgen bliver vi kaldt ud til også forsøg på brandstiftelse. Nogen har forsøgt at sætte ild til et bord- og bænkesæt på skolen, siger vagtchef hos Nordjyllands Politi, Karsten Højrup. Vagtchefen  tilføjer, at politiet ikke har "fat i den lange ende" i sagen, hvorfor man gerne høre fra offentligheden omkring hvem, der måtte stå bag hærværket. Det er politiets opfattelse, at nogle i Vodskov-området kender til de personer, der står bag, og vagtchefen er da også umiddelbart fortrøstningsfuld i forhold til, at politiet snart har fået opklaret hærværkssagerne. Tilbage på dagtilbuddet Gartneriet ser man også gerne, at politiet hurtigt får fat i hærværksmændene - og ikke mindst vil man gerne have kaninen frøken Friis tilbage så hurtigt som muligt. - Vi vil gerne til bunds i det her, så det bliver stoppet - og selvfølgelig vil vi gerne have vores kanin tilbage, siger Susanne Hansen.
Nordjyllands Politi arbejder tirsdag hårdt på at få opklaret en stribe hærværkssager på og omkring Vodskov Skole. Flere ruder er knust, der er forsøgt at sætte ild til et bord- og bænkesæt, så har det nærliggende dagtilbud Gartneriet fået stjålet en kanin.